Nuwe naam vir PE, twee lughawens  Minister Nathi Mthethwa. (Foto: Kopano Tlape/GCIS) Port Elizabeth se nuwe amptelike naam is Gqeberha terwyl Uitenhage voortaan Kariega heet. Nathi Mthethwa, minister van kuns en kultuur, het die naamveranderings van stede, dorpe en lughawens in die Oos-Kaap in die Staatskoerant aangekondig. King William’s Town word Qonce, Maclear word Nqanqarhu en Berlin word Ntabozuko. Die Port Elizabeth-lughawe se naam verander na die Hoofman Dawid Stuurman-lughawe en die Oos-Londen-lughawe verander na die Koning Phalo-lughawe. Die Oos-Kaapse provinsiale geografiese namekomitee het einde 2018 begin met verskeie openbare verhore om die naam van Uitenhage, Port Elizabeth en die Port Elizabeth-lughawe te verander. Grahamstad se naam is in Oktober 2018 na Makhanda verander.